## La Filmoteca Valenciana acull les projeccions del Festival Internacional de curts d’animació WFest

*** WFest se celebra en el marc de Weird Market-Mercat Internacional d’Animació, Videojocs i Nous Formats Audiovisuals
* Weird Market celebra la seua dessetena edició a València del 30 de setembre al 5 d’octubre, amb el suport de l’Institut Valencià de Cultura**

La Filmoteca Valenciana acull les projeccions del Festival Internacional de curts d’animació WFest del dimarts 30 al diumenge 5 d’octubre, en cinc sessions. WFest se celebra en el marc de la dessetena edició de Weird Market-Mercat Internacional d’Animació, Videojocs i Nous Formats Audiovisuals.

El director adjunt d’Audiovisuals i Cinematografia de l’IVC, Luis Gosálbez, ha assenyalat que La Filmoteca Valenciana torna a “ser seu de les projeccions de les dos seccions competitives de WFest”.

“Amb estes cinc sessions, el públic valencià, així com les noves promocions d’animadors valencians i els professionals del sector, tindran oportunitat de vore una extensa selecció de la més recent producció de curtmetratges d’animació procedents de tot el món”, ha destacat.

**Weird Market**

Weird Market és el mercat professional més important d’animació, videojocs i nous formats audiovisuals que se celebra a Espanya i un dels més importants d’Europa.

La seua programació inclou conferències, presentacions, trobades, reunions B2B, un fòrum d’ocupació i projeccions. Inclou, a més, un mercat de curtmetratges d’animació destinat a distribuïdores, programadors i compradors de curtmetratges.

**Projeccions de WFest en La Filmoteca**

En el marc del Weird Market se celebra WFest, festival internacional de curtmetratges d’animació, en el qual participen 23 curts internacionals i set nacionals seleccionats entre els que es presenten al mercat professional. La Filmoteca Valenciana acollirà les projeccions dels diferents programes de curts a concurs en les categories nacional i internacional.

Els curtmetratges internacionals es projecten en tres sessions: el dimarts 30 de setembre, a les 18:00 i 20:00 hores; i el dimecres 1 d’octubre, a les 20:00 hores. La projecció dels curtmetratges nacionals a competició serà el dijous 2 d’octubre, a les 20:00 hores. Esta sessió és gratuïta, amb pas previ per taquilla per a retirar l’entrada. Així mateix, el diumenge 5 d’octubre, a les 20:00 hores, es podrà vore la projecció del palmarés.

En la selecció de curts espanyols figuren dos de cineastes valencians: *Pobre marciano*, de l’alacantí Alex Rey, i *Jervasio* del denier Félix Bollain i David Rosel, juntament amb obres d’animadors com Jaime Penalva, Alicia Núñez Puerto, Valle Comba, Marc Riba, Anna Solanas i Izibene Oñederra.

Les produccions i coproduccions presents en la selecció internacional procedixen d’Alemanya, Bèlgica, Bòsnia i Hercegovina, el Brasil, Bulgària, Croàcia, Dinamarca, Eslovàquia, Espanya, Estònia, els Estats Units, França, Itàlia, el Japó, Jordània, Països Baixos, Polònia, Portugal, el Regne Unit, República Txeca, Suïssa i Ucraïna.

El jurat del WFest està compost per la realitzadora argentina Bárbara Cerro, fundadora i directora del Festival Internacional d’Animació Bitbang; el productor francés Sylvain Grain, membre de l’equip del Festival Internacional d’Animació d’Annecy, i el cineasta, animador i pintor armeni Vrej Kassourny, director del Festival Internacional de Cine i Còmics ReAnimania de Jerevan.

Weird Market compta el suport de la Conselleria d’Educació, Cultura, Universitats i Ocupació, a través de l’Institut Valencià de Cultura, i amb el patrocini principal d’Europa Creativa MEDIA, l’Ajuntament de València, Valencia Innovation Capital i el Ministeri de Cultura.

També participen Acción Cultural Española, RTVE, Movistar Plus+, Valencia Game City, Tangram Solutions, BCN Game Fest, DIBOOS, AVEPA, ANIMAT i Annecy Festival.

Fecha: 27/09/2025